劍潭
作者：李綱
朝代：宋

paragraphs: 當時神劍埋豐城，鬱鬱光氣衝斗星。
千年古獄斸幽扃，下得至寶雙青萍。
雌雄不知誰與名，拭以異土聊發鉶。
龍文星彩愈晶熒，正晝無影魑魅驚。
雄飛霄漢隨雷霆，雌躍淵水歸延平。
没人下瞰風濤生，天矯化作虯龍形。
茂先博識非無憑，神物終合信有徵。
沈沈潭影含虛明，寶氣久秘必復呈。
會當探取搜元精，佩服坐能驅百靈。
姦諛膏血紛羶腥，與爾相攜遊太清。